ANC waarsku oor gevare van ‘swart monopoliekapitaal’Nathi Mthethwa. Foto: GCIS/Flickr/GovernmentZA Die stryd teen wit monopoliekapitaal en gelyke ekonomiese geleenthede moet nie uiteindelik lei tot swart monopoliekapitaal nie, het die hoof van die ANC se politieke skool, Nathi Mthethwa, Maandag gesê. “Ons het comrades gewaarsku wat die kwessie van wit monopoliekapitaal aanroer dat daar niks daarmee verkeerd is om dit aan te roer nie, maar dat hulle ŉ tipe en nie die inhoud aanspreek nie. Die inhoud is wit monopoliekapitaal. In Suid-Afrika het monopoliekapitaal ŉ vorm van ras aangeneem,” het Mthethwa aan verslaggewers gesê. “Ons moet nie daarna streef om wit monopoliekapitaal te verander in swart monopoliekapitaal nie. Die onmededingende aard van monopoliekapitaal roer die kwessie van betwisting aan – of dit wit of swart is.” Dit is belangrik om die “koloniale kultuur” van die ekonomie te verstaan, het hy bygevoeg. Hy het oor die naweek sy verslag oor organisatoriese strategie en taktiek voorgelê. Hy het gesê dit sal misleidend wees om te beweer dat wit monopoliekapitaal nie bestaan nie. Paul Mashatile, voorsitter van die ANC in Gauteng, het die vorige week aan die provinsiale beleidskonferensie gesê wit monopoliekapitaal bestaan nie in die ANC Gauteng se woordeskat nie, en die term is ŉ poging om die aandag af te lei van staatskaping, na bewering deur die Gupta-familie. Wit monopoliekapitaal word wyd gebruik in politieke gesprekke as ŉ verwysing na “ŉ minderheid wat steeds in beheer is van die land se ekonomie”. Die regerende ANC het onlangs “radikale ekonomiese transformasie” versoek wat sal verseker dat alle sektore van die samelewing voordeel trek uit die land se ekonomie.